Universis presentes litteras inspecturis, G..... divina miseratione, Autiss. episcopus, salutem in Domino. Notum facimus, quod nos executores testamenti karissimi genitoris nostri domini Guillelmi de Melloto, quondam domini S. Prisci, militis, assedimus et assignamus fratribus Grandimontensis ordinis, prope S. Mauritium, decem et septem libras pro eleemosina domini Droconis quondam Domini Lochiarum, que quindecim libre assignate erant super polinis de S. Prisco, et quadraginta solidos pro anniversario dicti Domini Guillelmi de Melloto quondam Domini S. Prisci, percipiendas et habendas annis singulis ad festum Purificationis B. Marie, super prepositura de S. Prisco; ita quod quicumque erit prepositus de S. Prisco dictas decem et septem libras annis singulis solvere tenebitur de prepositura predicta, et de redditibus ad dictam preposituram pertinentibus Et si prepositura non sufficeret, dilectus nepos noster Droco de Melloto, nunc dominus S. Prisci, de cujus voluntate et assensu fecimus assessionem et assignationem predictas, vel quicumque erit dominus S. Prisci de aliis redditibus suis defectum supplere tenebitur integraliter et perfecte. Voluit etiam dictus Droco, nepos noster, et in hoc concessit expresse quod si ipse vel prepositus suus de S. Prisco, seu ille qui dictam preposituram teneret, in premissis, vel in aliquo premissorum deficerent, nos et successores nostri episcopi Autissiodorenses, et eorum officiales in personas ipsorum excommunicationis, et in villam de S. Prisco interdicti sententias promulgare possumus, et se ac heredes suos seu successores quoslibet, quantum ad predicta tenenda, adimplenda in perpetuum, firmiter observanda specialiter obligavit. Tenentur autem predicti religiosi anniversaria predictorum defunctorum in ecclesia sua solemniter celebrare, anno quolibet, terminis quibus predicti defuncti ex hoc seculo migraverint. In cujus testimonium ad petitiones predicti Droconis nepotis nostri sigillum, una cum sigillo quo utimur presentibus litteris duximus apponenda. Datum anno Domini M. CC. LX, mense Aprili.